khistorydata/jeongjo-sjw-relations huggingface dataset:
정조 16년 · 목
該監司尹師國狀啓以爲臣營處於畿湖之間實是關防重地牙兵之團束軍物之修補盜賊之詗察專責於中軍而近以資淺之人每每差送故凡係軍務未免疏虞牙兵則半是老弱軍物則任其毀破詗察則反致繹騷廨宇頹敗所見愁痛校卒無料擧皆解體賞財無資武技不習甚至捕卒只是數箇若當糾捕每以邑中遊手勒定以送臣誠以是憂悶極欲矯捄之際幸因繡啓中軍則另擇而今爲武弁陞資之窠自此可以得人亦可以戢盜而至於修軍械繕廨宇補支放習武技之道必也財力有裕然後庶可經紀而臣營殘薄實無着手處補蔘庫留庫錢中劃出一千兩付之軍餉庫軍器修補次限八年貸下依本庫米代錢例每兩大米五升式取耗從市直發賣先以一百兩每年修補其軍物中最急者八年後則還報本錢而及其報本錢之後則年年以二百兩取用永爲修軍器之資臣亦區劃各穀五百餘石付之軍餉庫自明年取耗以爲討捕軍官八人執事二人朔料之地臣營軍餉庫卽是營門校卒支放之庫也劃付中營使之糶糴放料則將校之外雖其下屬亦皆聊賴臣之所極意變通者不過如斯而止以是觀之則其他無措劃之道朝家庶或府諒至於中營之支用他無拮據之道而雖以廨宇修改之物力言之容入少不下數千金矣第伏念臣營曾有觀風閣庚辰年故判書臣金孝大爲監司罷供率眷時毀撤觀風閣取舊材仍其址作爲內衙之後至今臣營獨無觀風之閣如欲營建則當於中營之其址爲之故前後道臣非不欲鳩材營建而觀風之外又有中營移建之役物力倍入故尙此因循未果而中營則處在宣化堂逼近之地其爲非便已不可勝言而頹壓之患必在非久若於三四年內備得四五千兩錢觀風中營庶可以一新營建矣至於物力措辦之道則抑有一條之可爲者去乙巳年本道蔘貢設施時原州蔘價添補次常賑留庫穀加分耗中限八年除出折米一千五百石折半則作錢添給蔘價折半則移作補蔘還而八年之限卽在今年矣今若以此常賑加分耗折米一千五百石自明年限四年仍令移作中營軍餉還而中營之各項公下則目今修繕物力爲急有難優數上下每年折米中七十石作錢二百十兩姑先略略排比以其所餘之穀耗上生耗則至丙辰年軍餉還各穀折米當爲六千六百三十六石零就其中一千七百石作錢五千一百兩以備諸廨宇新建之資二千六百六十六石十斗永作中營軍餉還後始乃取耗作錢八百兩俾爲年年諸般支用給料與賞格等節而其餘二千二百六十九石零及向前取用耗條一千五百石竝爲還付常賑穀則四年之後軍物修補之外其所支用不但稍裕疲殘校卒亦添斗料而中營與觀風之閣亦從以營建然則所得不止三四而已留庫錢之貸下生殖加分耗之退限取用事係變通請令廟堂稟處敎以竝依狀請施行而觀風閣中營營建之役不可付之生手先以道內公貨取用始役於明春畢役後狀聞其所充補公貨之方令廟堂論理行會
정조 16년 · 강
遣承旨詣宗廟永禧殿奉審摘奸受香諸處一體奉審
정조 16년 · 강
以洪明浩爲承旨前望也
정조 16년 · 강
詣景慕宮展拜省牲器仍行肄儀命以明日展拜毓祥宮汰內乘李晉秀監察韓始裕尹星基引儀金東覽崔慶鎭旋命引儀處分勿爲頒布始裕以校書分館施行此後朝儀使贊儀檢飭
정조 16년 · 목
具翼善冠袞龍袍乘輿出永淸門承旨李翼晉啓言兵曹參判未差參知李益運傳旨未下只有參議兪彥修一人今方守宮侍衛無進參之人云敎以渠罪渠自知之因渠一人以致侍衛之不備豈有如許事體一遞旣伸廉隅始爲仍任牌招先隨駕後謝恩出明政門降輿乘輦以毛帳之不善遮設命行首內乘李晉秀汰去出弘化門至宮大門外降輦乘輿入齋室改具冕服詣版位行禮陞詣宮內奉審訖還入齋室親押香祝改具遠遊冠絳紗袍詣省器位省器詣省牲位省牲仍命肄儀承旨洪明浩啓言祭享班儀固當整肅而肄儀拜禮已多失儀極爲駭然監察韓始裕尹星基所當重勘而請推之外無他可施之罰何以爲之敎以竝汰去令該曹口傳差出仍命始裕則校書分館施行監察相換時銓堂使之現告引儀金東覽崔慶鎭拜不如禮亦爲汰去仍敎曰鴻臚寺職掌朝儀此後一切朝儀使贊儀檢飭還入齋室敎以明日還宮時毓祥宮展拜該房知悉又命引儀汰去傳敎勿爲頒布
정조 16년 · 강
推承旨李翼晉飭兵曹參知李益運察任
정조 16년 · 목
政院以兵曹參知李益運違召捧入罷職傳旨敎以此傳旨捧納承旨推考旣承俄者批旨且當今日享班焉敢乃爾前牌勿施嚴飭察任
정조 16년 · 강
汰兵曹駕前郞廳金和鍾
정조 16년 · 목
該曹啓言動駕時侍衛帶隸二名勿禁事今春定式則今日侍衛班無一名跟隨事甚駭然請駕前郞廳令該府拿處敎以汰去其代令該曹口傳差出
정조 16년 · 강
推景慕宮提調金文淳
정조 16년 · 목
承旨洪明浩啓言親臨祭享時修掃等節固當致愼而簷階氷雪未盡掃除提調請推考從之
정조 16년 · 목
承旨洪明浩啓言親察時奠幣瓚爵官當爲備員吏曹參議未差之代請政官牌招開政差出從之敎以太驟前望中徐榮輔拔之以在京無故人差出○以李冕膺爲吏曹參議洪秀輔爲右參贊徐榮輔爲禮曹參議冕膺新通也
정조 16년 · 강
命掌樂提調徐有防越俸十等
정조 16년 · 목
頒炭樂工使之禦寒而炭甚些少故有是命
정조 16년 · 강
以李義行爲兵曹參判口傳也
정조 16년 · 강
考下水原邑內儒生應製試券儒武施賞有差
정조 16년 · 목
以虎始交爲賦題下送水原令該府使李敬懋收券上送親考訖敎曰今十一月朔水原邑內儒生應製時賦次上幼學趙萬元黃粧曆一件武士試射時哨官直赴房在明柳葉箭貫一中邊三中筒箇一部及第鄭益華等二人柳葉箭貫一中邊一中各木一疋出身柳錫裕等四人柳葉箭邊二中各白曆一件賜給
정조 16년 · 강
親行景慕宮冬享仍詣毓祥宮行酌獻禮次詣延祐宮展拜詣宣禧宮行茶禮還宮詣璿源殿展拜
정조 16년 · 목
時至具冕服出齋室詣版位行四拜詣盥洗位盥手陞詣神位前三上香祼鬯奠幣薦俎官戶曹判書李秉模進饌訖行初獻禮大祝副司果南公轍讀祝文訖亞獻官右議政金履素終獻官光恩副尉金箕性行禮如儀行飮福望燎禮禮畢還入齋室改具翼善冠袞龍袍平明出齋室乘輿出宮門外降輿乘輦至太廟前路降輦乘輦至鍾街命貢市人待回鑾時來奏弊瘼至毓祥宮門外降輦乘輿入齋室少頃詣版位展拜行酌獻禮訖敎曰奉安閣展拜時百官行禮依例爲之仍詣奉安閣展拜奉審又敎曰延祜宮宣禧宮展拜時百官行禮置之軍兵路上留駐又敎曰今日卽亞歲也眞殿展拜時隨駕百官行禮事該房知悉又敎曰今予一念憧憧在於奉先也爲民也今日亞歲也躬薦芬苾祗拜殿宮當於還宮時駐輦召見貢市人令駭堂率領待令貢市人以都民之根本有此召見之擧而其在一視遠近之道豈可不念諸道民生乎一寒如此綿歉而無褐之狀如在目中催科而呼飢之狀又如在目中三南尤甚處民情近果何如近聞守宰多不治尤以此關心姑不處分欲觀道伯察戢兼爲渠輩自敎而新還之停與減皆已分俵民皆曉然知之乎此意今日內行會三南關東道臣處捧糴時不可不闊狹則務從闊狹事一體申飭詣延祜宮展拜訖乘輿出宮門至宣禧宮人齋室少頃詣版位展拜仍行茶禮還入齋室宣饌于侍衛諸臣乘輿出宮門外降輿乘輦至彰義宮前路降輦乘輦至敦化門外駐輦命貢市堂上金尙集領率貢市人來待前堂上李秉模還差詢問貢市弊瘼敎以今日卽亞歲也歷行享祀回鑾之路召問爾等弊瘼意不偶然爾等其各悉陳貢市人等各呈原情敎以當令大臣及貢市堂上稟處爾等姑爲退去入敦化門至仁政門外降輦乘輿至萬安門外降輿詣璿源殿展拜仍爲還內
정조 16년 · 목
以翌日問安諸宰當來會也
정조 16년 · 강
命捧入忠淸兵營封進弓帒筒箇勿推該兵使李光變勿治該色吏
정조 16년 · 목
光變封進方物中弓帒筒箇七部水濕色渝禮曹以不合進獻退送請重推該兵使領來色吏令攸司嚴治使之改備封進啓有是命
정조 16년 · 강
召見藥院提調大臣備堂于誠正閣
정조 16년 · 목
藥院日次承候也○予曰明日卽慈殿誕辰再明以後連値齋日機務恐致積滯今日使之引見矣右議政金履素曰臣性本儱侗昨日政府草記不知規例誤爲書入甚爲惺悚矣予曰不過體例間事不甚關係矣予謂諸臣曰俄見完伯狀本善亨以復賊至親至有率妾入島之擧云復賊是何等極逆而連坐防守之不嚴如此大有關於國綱矣履素曰復賊卽亘萬古所無之凶逆而其千連於此賊者尙逭王章已是寬典而防守之不嚴至於此極其時道伯守令宜有別般處分矣予曰丁未戊申間道伯誰某當之乎刑曹判書沈頤之曰臣及閔台爀徐龍輔尹行元尹蓍東矣予曰復賊異於他逆雖在干連之屬爲道伯者所當嚴其防守而任其率妾縱恣者揆以國綱決難仍置矣予謂履素曰頃日總管首副二望改擬或近如何而朝廷爵位雖不可排比然亦不可無適量矣履素曰臣亦知其如何而實無可擬之人者不得已擬人矣予曰昨日貢市人原情問於禮房承旨今日內盡爲草記擧行可也至於通同發賣事初非朝家所知乃是廟堂之事而市人輩之每稱朝令者誠可怪矣履素曰市人輩之文字言辭間輒稱朝令者事甚痛駭宜有懲治之擧矣予曰狀頭決杖本事則自廟堂從長處之可也至於席子契事欲依辛巳年例爲之而其時洪奉朝賀定例矣大抵借貸之除不無弊端何以則善處耶履素曰近來此弊稍勝於前云矣予曰借貸終有弊端矣仍命大臣就坐捕將趙心泰進前謂曰金判府事疏請査覈於九宗之子此事誠苦矣其疏以爲若行査則供職不然則不得行公爲言因一九宗之子豈可設鞫乎金東善原情在於政院云卿推去査問而至於朴判府之言同是大臣何可査問履素曰九宗之子今只因大臣事使捕廳査問有關後弊亟令王府設鞫宜矣心泰曰大臣所達實合事體矣予曰武將焉敢有如許道理以其時帶金吾故乃敢如是兼帶同義禁遞差卽爲出去擧行命書尹永僖拿覈傳敎承旨洪義榮曰臣於永僖事有所區區仰達者矣其所負犯何如而豈可以拿覈勘處乎予曰蔭承宣何敢如是乎履素曰永僖事向欲仰達而自上每以黨習爲敎故不敢發說矣大抵永僖逆節大關宗社到今別無可覈之事直爲設鞫快正王章然後國體無失刑之歎人心有底定之時矣近日禁令臣又不能不憾於天地之大矣予曰拿鞫與拿覈別無間焉一番覈問有罪則如法處分有何不可予豈惜一永僖乎此是微事而拖至大官蓋前左相恃予太過故至有近日狼狽之擧矣判中樞府事吳載純等迭起齊聲曰永僖此何等凶逆劇賊而只以拿覈勘斷乎予曰卿等居常伈伈到今始乃如是煩聒仍爲磨滅之計其在國體果何如也雖以頃者蔡濟恭事言之奏對之除語多䙝慢傍若無人專不畏忌朝廷之上若有一介彈壓之人豈敢如是前後登筵臺臣備堂無一言半辭之規警只有一重臣鄭昌順數次面斥或有太迫切之時而近來朝臣都是肉食脾胃故此等事皆視之恬然今日在廷諸臣莫非鄭昌順之罪人也大體忠逆之分灼然易見則豈有異同之論而驥顯以專輒爲言故人心或不無少動底意伊時簡賊外亦多怪論予亦聞之然明其爲賊賊乃可服故姑爲含默驥顯之尙今留置者予則以爲有深長慮卿等不必如是固執矣以向來宇鎭事言之其時若卽爲停啓則豈至今置之於近島而不生不滅乎近來臺諫事誠可歎矣戶曹判書李秉模行副司直金尙集又齊聲請討秉模曰臣不敢以備堂有所仰煩而今方待罪經筵事關懲討豈可有懷不陳乎永僖處分每每如是故義理漸晦至有蔡濟恭向日之擧矣予曰然則竝與拿覈而姑置之外無他道矣此非如是之事而煩屑甚矣仍命諸臺及秉模尙集竝重推予曰拿覈而渠若白脫則可謂都無事矣履素曰然則口雖發明而心則不然者亦皆容恕乎予曰當更思處分矣
정조 16년 · 강
命劃給忠淸道折米百數十石耗條于成歡驛自今年著爲式
정조 16년 · 목
右議政金履素啓言前因成歡察訪李挺龍上疏該驛捄弊之方令道臣論列報來矣卽見忠淸監司李亨元報備局辭緣則以該驛以三南孔道役繁財竭人馬疲困將至絕站之境別般軫恤可免渙散連原栗峯金井利仁復戶實在都數四千六百七十結四十負內每結一負式磨鍊乃爲四十六結零依此數各驛復戶中除出移劃則四驛所失不至甚多成歡所補誠爲不少自明年爲始依此定式遵行爲辭矣通計湖西五驛成歡最是殘郵割四驛一結之一負付之成歡在四驛爲九牛一毛在成歡利益不些所當依施而近來各驛無不凋弊毋論多寡將此補彼之際必有稱冤生弊之端道臣變通亦出於欲捄成歡之殘弊不暇恤於四驛而然大抵四十六結零結價當爲四百餘兩矣加分耗捄弊實爲悶迫而本道例有每年加分就此劃給折米百數十石耗條則庶可支保請以此意分付該道自今年定式施行從之
정조 16년 · 강
命總戎廳留庫錢二千兩劃給水原府
정조 16년 · 목
右議政金履素啓言此京畿監司徐鼎修狀啓也以爲水原山城修築今已畢役物力不足爲二千兩故道內各樣上納條中推移取用而其代卽爲劃給以爲及今還報事請令廟堂稟旨分付矣水原山城所重有在請總戎廳留庫中依此數姑先取用之意分付該廳及該道從之
정조 16년 · 강
三司啓請付處罪人蔡濟恭遠竄憲府啓請前掌令柳▣遠竄伊日憲臺刊削前校理李晴設鞫得情還寢前判書李文源處分姑置之命賜批依允仍命文源及定配罪人洪樂游罪名蕩滌投竄罪人申耆定配罪人洪樂游放前臺臣李明淵韓商新外補亦爲分揀旋寢晴設鞫之命
정조 16년 · 목
執義宋民載掌令金達淳崔重圭持平朴孝成校理林道浩正言韓用鐸修撰徐有鍊以前啓請長湍府付處罪人蔡濟恭爲先亟施極邊遠竄之典批以彼負予不負已言於合辭之批眞所謂今予卽古予也然則辜負之罪終難釋然一味靳可幷與公議而不得一伸殊非懲他而決末之道依啓民載達淳重圭孝成又以前啓請前掌令柳▣施以遠竄之典批以昨過亞歲凡事皆欲維新此啓之至今謄傳極爲不可然旣名之曰公議姑先依啓又以前啓請伊日憲府詣臺臺臣幷施刊削之典批以此亦依啓又以前啓請前校理李晴亟令王府設鞫得情快施當律批以此當一問卞其人鬼依啓又啓言向來諸重臣處分之次第收敍臣等固已欽仰而第重臣李文源則罪名自在惟彼諸重臣力扶公議嚴討凶論俱出忠憤所激則敍命之下一爲一否豈不有欠於一視轉環之大度也哉請還寢李文源處分姑置之命批以予心則今日知爲歲初第二日此等之啓何必靳持依啓竝與罪名蕩滌今則屬於尹永僖之事皆當出場外補竄配竝蕩滌其中申耆事雖不關於永僖聞其事實則院隸果以只拔聯疏備堂之情勢誤傳於政廳云而況書入者非望筒而卽不過葉紙也業欲分揀而待今日處分姑置之矣耆一體分揀事件稍異其罪足懲前臺臣李明淵韓商新外補亦爲分揀待捧糴磨勘令道臣狀聞後差代○因前校理李晴設鞫得情傳旨敎曰以咸與新之意欲一問而處之依啓矣更思之本末終涉倒置不問柳星漢先問李晴不但不成體段渠之役前親密與否姑無論向來事旣無把捉之跡則遽然鞫覈尤豈不如何姑置之
정조 16년 · 강
放洪州牧定配罪人李昌會
정조 16년 · 목
敎曰法已行矣尤甚邑徒爲弊端洪州牧定配罪人李昌會放
정조 16년 · 강
全羅監司鄭民始以丁未四月以後康津縣監及古今島僉使罪狀令攸司御處馳啓
정조 16년 · 목
狀啓以爲康津縣監成彥檝牒呈島配罪人防守禁雜人等節各別察飭卽聞本縣地方古今島爲奴罪人善亨與其妾巡每同留事極驚駭別遣將差掩捕巡每後該鎭兵校首吏保授主人竝爲捉來査問取招保授主人良人朴㐏金供以爲罪人善亨丁未四月來配本島保授於渠家而到配日夕時有一女人稱以罪人家婢獨自入來與罪人同爲居處渠以材氓不知法禁認以例事初不告官罪人則自里中依例供饋巡每則以針線等事傭設資生云矣兵校黃道三首吏鄭義龍供以爲巡每旣是從前來留者故渠等愚迷不以爲怪今於現發之後不卽摘發之罪實無發明云矣巡每供以爲渠卽善亨婢子也丙午十二月善亨被囚之後善亨之母言於渠曰善亨若死則收屍之節專恃於汝云故渠往來於捕廳近處探知死生矣丁未四月發配之後其母曰今當遠配死生未可知盡賣家庄備置斂衣汝須踵後傳此衣服云故渠往本島則善亨同日朝先已入來傳其衣服仍與同留隱身主家今始現捉云矣朴㐏金等竝嚴囚本縣取招牒報爲辭所謂巡每之投往本島乃在於善亨到配之日則津路不禁邑鎭不察固已可駭而六年容接任其同處法綱所在萬萬寒心該鎭吏校保授主人及巡每爲先分付地方官各別嚴刑仍囚前後邑倅鎭將之一味掩置不能摘報誠甚駭然此而置之無以懲勵他邑鎭不可以已遞而不論丁未四月以後康津縣監閔廷桓成種仁尹翊東朴載淳李寅植洪秉臣古今島僉使李世豊丁景達徐正祐幷捧現告其罪狀令攸司稟處
정조 16년 · 강
施丁未四月以後全羅道臣譴削之典康津縣監古今島僉使竄配之典仍命副使徐龍輔梁山郡守成種仁待回還及畢賑捧傳旨
정조 16년 · 목
執義宋民載掌令金達淳崔重圭持平朴孝成啓言噫嘻痛矣逆賊善復卽窮天地亘古今萬戮猶輕之極惡大熟也凡係此賊親屬之干連在謫者其所防守之道詷察之方固宜十分嚴愼靡不用極而惟彼古今島罪人善亨之潛通外人率畜其妾已至幾年則爲方伯守令者不能防察任其縱恣其爲驚駭憤痛當如何哉此而置之則義理不嚴隄防蓋壞方來之憂有不可言請丁未四月以後該道道臣捧現告爲先施以譴削之典該邑守令本鎭邊將一竝施以竄配之典從之批以副使徐龍輔梁山郡守成種仁入於現告中云待回還及畢賑捧傳旨
정조 16년 · 강
特放長湍府付處罪人蔡濟恭
정조 16년 · 목
禁府以濟恭穩城府極邊遠竄啓敎曰彼負予不負今予卽古予爲言則此人辜負之罪益無所逃大抵向者之擧由於顏情云爾則何太無難由於偏私云爾則何太無嚴有一於此竄配而下之律律不當罪今日依啓之意不但欲伸公議而已配所旣定便亦發配何必行到穩城然後始可曰振頹綱乎且思之無論顏情與偏私其本心之无妄則予已明燭之不然則當初何如彼汲汲處分俾不至於尾大一則知其心也二則知其心也況於亞歲欲與維新之日乎康節詩曰冬至子之半天心無改移此草記置之長湍府付處罪人蔡濟恭特爲放送
정조 16년 · 강
敍趙圭鎭仍任左捕將
정조 16년 · 강
命尹永僖令該府過齋後拿問
정조 16년 · 목
敎曰一欲査問處分旣有下敎而昨日以前連値齋日明日異於他日十七日以前亦値坐齋而今日入侍臺臣處復申前諭一味泯默殊非示信之意先捧傳旨過齋擧行亦無不可大抵微細之事猶不可置人於人鬼間況出入三司之列者乎其情之如此如彼本事之有心無心不問於渠使渠長在䵝昧之中豈有如許國體刑政乎尹永僖令該府過齋後拿問以聞俾不得有罪倖逭無罪橫罹
정조 16년 · 강
遞承旨洪明浩洪義榮申獻朝李翼晉李庚運下義禁府命明浩施威嚴問義榮等一體嚴覈取招
정조 16년 · 목
敎曰當該承旨等爲先遞差下義禁府都承旨洪明浩爲先施威嚴問其餘承旨一體嚴覈取招以聞
정조 16년 · 강
以趙尙鎭徐榮輔李文會李殷模鄭致淳爲承旨前望殷模致淳竝新資也
정조 16년 · 강
以徐有防爲知義禁前望也
정조 16년 · 목
敎以禁府堂上前望單子入之待下批牌招先參坐後謝恩
정조 16년 · 강
召見稟事閣臣于重熙堂
정조 16년 · 목
大司憲朴祐源大司諫尹行任啓言臣等因御製校正仕進於閣中今日賓對未得登筵而適以稟事旣得方寸故有區區所懷敢此仰達矣噫彼永僖何等劇逆而兩司請討之啓旣有下敎間姑停之擧故臣等恭俟兪音將洩輿憤矣俄伏聞拿覈之命忽下意外登筵諸臣莫不爭執而未回天聽云臣等相顧愕貽實不勝憂慨之至夫拿覈者卽尋常罪囚循例査卞之事凶如永僖悖如永僖黨逆情節極其狼藉十目難掩一世齊憤則豈用此拿問備例之事乎刑政之乖盭姑且捨是義理之晦塞誠非細憂伏乞亟加三思收還拿覈之命仍令王府設鞫得情夬伸王法焉臣等因此而又有仰達者俄者承宣事誠萬萬驚心凡繳還之法請承傳色以啓卽不易之院規而招致司謁投給傳敎此何等變怪也近來廷臣不識事面苟關懲討邊則雖作駭悖之擧甘自陷於犯分凌節之科而猶且不顧焉此蓋由於畏㥘劻勷而然向來體國大臣之專輒卽爲宗社奉慈旨視一死於鴻毛垂涕泣而爲之者也此箇義理固是建天地而不悖而下於此則雖關懲討亦有緩急當先觀其事面之如何耳莫重者王命也莫嚴者臣分也少屬懲討則不有王命不知臣分惟浮謗是怕惟妄度是事大抵方命虧分卽人臣之極罪以其事關義理憂切安危則古之人或有拚死辦得者此豈人人而如此事事而如彼反使命令閼而不行懲討歸於屑越乎今此喉院擧措旣非繳納便同投還以國體則綱紀頹矣以分義則凌犯極矣此若原其心之出於懲討恕其罪之犯於堂陞則其流之弊不知至於何境念之及此不覺寒心臣等謂時囚罪人洪明浩爲先施以絕島安置之典其餘承宣竝施竄配之律斷不可已矣批以卿等之言甚得體而處分皆有所據矣
정조 16년 · 강
遞大司憲朴祐源大司諫尹行任以李坤徐榮輔代之竝前望也
정조 16년 · 목
敎曰俄者所懷甚得體雖已嘉之此事之爭執過矣入侍兩司長官遞差而當此滌舊維新之時擇其人出場之意己有筵敎前望單子入之以坤等批下
정조 16년 · 강
禁府以洪明浩等草供啓命該當竝施竄配之典明浩更加施威諸囚亦爲嚴問皆以草供入之仍命該當竄配待更招入啓捧傳旨當該都事拿處
정조 16년 · 목
該府啓言罪人洪明浩處問尹永僖處分傳敎若欲繳還則固當請承傳色奉納而爲一院之長乃敢付之幺麼司謁視若尋常文書之循例入啓者然格例之墮破猶屬餘事其蔑紀綱壞國法更無餘地其間委折從實直告明浩供以爲俄於筵退之後左承旨洪義榮持永僖處分傳敎示諸僚曰注書臨退時此傳敎不當頒布而注書持出將何以處之諸議皆以爲在承旨道理決不可頒布還入之外無他道云云而諸議歸一故倉卒之間未及周思其請承傳色以入之規遽傳司謁而更思之則事體當爲院啓故還爲持來之際嚴敎已下此莫非愚迷顚錯自歸於蔑法壞綱之科云矣明浩以傳旨內辭意發問目施威嚴問則游辭納供泛稱遲晩所當刑推得情而旣有取招以聞之命請上裁又啓言罪人洪義榮申獻朝李翼晉李庚運等處問汝等俱在出納之地今此尹永僖處分傳敎之下如欲繳還則必請承傳色奉納格例當然不此之爲付之司謁以入者其蔑法壞綱前所未聞其間委折各各從實納招義榮供以爲入侍之時以永僖處分傳敎之不可頒布有所仰達矣及其筵退之後注書持傳敎而出來故與諸僚相議招司謁還納矣更思之莫重傳敎使司謁還納事甚惶悚事當以院議啓辭繳還故還爲特來方欲爲院啓之際嚴敎荐下此莫非渠之昏遇顚錯自隅於蔑法壞綱之科云矣獻朝供以爲今日入侍罷後永僖處分傳敎注書持而出來故與諸僚相議招司謁還納矣諸僚之議更思以爲莫重傳敎不可只使司謁還納方議院啓繳還之際嚴敎荐下此莫非昏迷顚錯之致云矣翼晉供以爲今日筵中有永僖處分傳敎持出頒布之敎以不敢奉承之意有所仰奏而荐承嚴敎蒼黃退出而注書持來故與院中諸僚相議招司謁還納而請承傳色以入之規未及思得矣院僚之議更以爲只使司謁還納事體未安欲爲院啓之際繼伏承嚴敎此莫非昏謬迷錯自歸於蔑法壞綱之科云矣庚運供以爲渠於洪義榮李翼晉入侍之後與申獻朝同在阮中矣兩僚纔退筵席而史官持來傳敎故見之則乃永僖處分事也三司爭執之事有不敢遽然奉承故以諸僚之見初無異同欲爲繳還而倉卒之際愚迷不省招司謁還納而不能請承傳色以入更思之傳敎事體係是重大當以院啓繳還與諸僚議啓之際荐承嚴敎莫非昏迷顚錯之致云矣洪義榮申獻朝李翼晉李庚運等亦以傳旨內辭意發問目則一辭漫漶泛稱遲晩所當請刑而曾經侍從勿爲請刑載在大典通編且有取招以間之命請上裁敎曰大抵臣下之犯分雖細事有不厭之慮雖微眚有無窮之漸故聖人有憂之特揭羸豕堅氷之戒使天下萬世之亂臣賊子知所懲畏近日分義上凌蔑成習甚至有今日承宣無嚴之擧此豈等閒看過處乎尹永僖拿覈之命諸臣但當急於奉行設鞫與否有不暇顧設欲覆難亦當遵古例爲之今日所爲果何如乎憲長諫長啓語誠得體矣無論如此如彼施威嚴問何等截嚴之擧則所謂供招萬萬草率今日紀綱胡至是也判義禁洪檍知義禁徐有防同義禁金履禧竝施竄配之典卽刻內更爲開坐洪明浩更加施威如不以犯分委折直招直以施刑之意草記其餘諸囚亦爲嚴問捧供皆以草供當刻內入之該當竄配待更招供辭入啓捧傳旨各別嚴飭萬一遲滯執筆都事刑推得情以聞又敎曰當該禁府都事拿處
정조 16년 · 강
禁府以洪明浩等更招啓命勿施更爲捧供特放申獻朝仍任承宣牌招入直
정조 16년 · 목
敎曰問目猶不分明所供猶如是汎稱遲晩禁府事萬萬駭然莫重傳敎渠等入侍時旣持去敢於筵退後忽招司謁擲給者揆以邦憲誅殛猶輕不請承傳色猶屬微事之微事抑何心腸爲此犯分之擧而發於腸頭萠於心中行之無難犯亦等閑此豈特委君命於草莽乎大抵懲討也者卽爲君臣之大倫則爲懲討尹永僖及爲永僖所不犯之罪其委折當反復嚴問矣況司謁何等賤流則對司謁投莫重傳敎於司謁之靴底者亦何意思草供勿施當刻內更爲捧入其中申獻朝之能立異於招司謁之狀今始知之極爲可嘉渠之初招不爲自明尤爲得體若預知其如許豈或混同置對乎不待傳旨先卽放送仍任承宣牌招入直而更招供辭若或遲滯執筆都事依所下傳敎擧行草記事分付
정조 16년 · 강
禁府以洪明浩等三招啓命勿施明浩嚴問得情洪義榮李翼晉更爲捧供執筆都事西間嚴囚李庚運處分姑置之
정조 16년 · 목
敎曰問目依舊塞責所供亦一謄本若此則何必開坐盤覈只使當直卽構一問目作一所供預爲書置隨敎呈納爲簡便此供辭勿施屢次下敎終不領會發問豈可更爲下敎徒損國綱乎卽刻內諸堂出意見嚴問得情而渠以上官同登筵席委罪於洪義榮尤萬萬痛惡洪義榮李翼晉供辭勿施亦爲更捧以入促敎之下如是遲滯執筆都事一體西間嚴囚後草記事分付如渠殘劣者流爲此無前古之犯分豈特渠輩數人之罪乎言念及此豈不凜然寒心身爲獄官不識明張之義如許獄官投之有北有北必不受矣其中李庚運新入豈知院規本事亦不過隨衆莫知頭緖而然待出場分等處分次姑處之又敎曰注書之持去渠當責挽等說無難納招而該府無難捧供若此則傳敎之下注書不可持去乎李翼晉嚴刑得情斷不可已爲先納供意思另加嚴覈以入此供若不拔例嚴問當該堂上當濟州牧安置以此意嚴飭
정조 16년 · 강
禁府以洪明浩等四招啓
정조 16년 · 목
該府啓言罪人洪明浩李翼晉處問汝等俱是入侍承宣與在院之人有異今此永僖處分傳敎旣已親承而奉書則乃於筵退之後忽招司謁擲給傳敎作此無前之變怪者抑何心腸其所覆難若出於懲討之大義則固當一出誠意不壞故例而乃反初則持去末又還納此專出於要免謗議不顧臣分寧作駭悖之擧不恤凌犯之科不誠不敬無忌無嚴之罪誠爲人臣罔赦之罪懲討自懲討臣分自臣分嚴懲討所以闡義理明臣分而汝等今日負犯謂以懲討而乃反方命虧分若是無難者反使懲討之大義徒歸於屑越莫嚴之臣分自陷於斁敗洪明浩則旣以上官同登筵席之人則固當首實納供而乃敢委罪於洪義榮者尤萬萬駭痛而李翼晉則注書之持去傳敎格例當然而又況渠旣親承筵敎同爲筵退則乃敢於供辭中以責挽等語肆然納招者抑何心腸前後供招之漫漶吞吐已萬萬無嚴而卽此一事尤爲叵測其間情狀無敢如前隱諱從實直告洪明浩供以爲到此地頭惟願速死而不可得也懲討何等大義理而初不能覆難於筵席末忽傳給司謁擧措駭悖分義虧敗本情雖不出於隨衆免謗而論其所犯甘自歸於不忠不敬之科渠之罪狀萬死無惜至於委罪洪義榮事則義榮與注書來見而相議故納供之際有所擧似旣爲一院之長凡有罪科莫非渠之自速而自陷非敢爲諉罪之計而供招拖引跡自歸於推諉之科此莫非渠之罪上添罪之一端前後犯分方命之罪何以自立於覆載之間乎云矣李翼晉供以爲永僖懲討何等莫重之義理而登筵之時旣不敢卽地爭難筵退之後敢爲此方命犯分之擧致使莫重懲討之義反歸屑越之科此莫非不忠不誠之罪責挽注書事則渠雖甚無狀若有責挽之事則注書在焉何敢爲一毫欺瞞之計乎渠與注書同彼嚴敎同爲持來則注書之持來便是渠之持來豈敢爲責挽之擧乎前此納供之時神魂震剝知覺全來以不爲叱責之狀欲爲仰對而語勢之顚錯至於此極此莫非死期將迫天奪其魄之致也到此地頭罪犯實合萬死人臣負此罪犯何以自容於覆載之間乎只欲卽地滅死云矣洪明浩李翼晉等以傳敎內辭意發問目嚴覈則其所遲晩終欠別自究厥情狀尤萬萬區測至於翼晉則前供中責挽一疑尤爲渠罔赦之罪而乍吐乍吞終不直招論其負犯節節駭痛所當請刑而旣有捧草供以入之命請上裁
정조 16년 · 강
命洪義榮李庚運保放府外
정조 16년 · 목
敎曰蔭承宣何知格例況同登筵席之兩承宣所爲渠雖欲挽止其勢似難待決末分等處分次洪義榮與李庚運保放府外
정조 16년 · 강
以鄭昌順爲尙衣提調前望也
정조 16년 · 목
敎曰明日慈殿誕日進上封裹尙方無提擧云奉命出疆人許遞前望單子入之待下批牌招
정조 16년 · 강
領府事洪樂性箚陳病重闕禮乞被譴何賜例批
정조 16년 · 강
飭弘文提學鄭昌順斯速肅命
정조 16년 · 목
昌順旣在闕中不爲肅謝直爲出去政院請推有是命因推考傳旨敎以更爲牌招嚴飭行公牌去來勿爲呼望
정조 16년 · 강
以朴祐源爲左參贊李秉鼎爲右參贊前望也
정조 16년 · 강
有政吏曹判書徐有隣參判李在學參議李冕膺進
정조 16년 · 목
以徐有隣爲吏曹判書鄭好仁爲兵曹判書沈興永爲修撰尹光普爲副修撰元厚鎭爲寧邊府使
정조 16년 · 강
命行同直鄭昌順左參贊鄭好仁吏曹判書李坤前判書趙鼎鎭右參贊洪秀輔大司憲朴祐源吏曹參判李在學還差備堂使之察任
정조 16년 · 목
疏略曰臣今身名敗衊長在人鬼關頭復入修門此生無路命之窮矣尙何言哉噫噫逆者天下之大惡也爲人臣子一被此名終身難洗念臣平生所藉手而事殿下者只有嚴於逆順之辨一事而職由臣命途奇險十餘年來橫被此名者屢矣而皆緣妄錯之擧便同自作之孼人之爲言特不諒臣本心而太過太激爾曷嘗有如今日事而守制田廬與世相忘之中忽以或識面或不識面之兩賊竪作爲奇貨暗地譸張毒手結裹計無所不至也哉假令言出於微官末僚行査脫空之前尙不可復廁人類況言出於董率百僚之大官而臣之不肖亦曾忝叨大臣者乎噫彼星九兩賊窮天極地之罪惡擧切共戴一天之羞而臣方身蒙逆名非臣之所敢語及者然天討之不容久稽輿憤之不可終遏以聖上之明庶幾回悟早晩兪音一下指嗾與同謀窮覈到底則發告人被告人之虛實枉直自可綻露無餘臣之日夜泣祝于閔覆之天者唯此而已此事査實則臣之爲人爲鬼可以立判不査實則臣將終身於非人非鬼之間伏乞天地父母曲垂鑑裁亟允星漢及九宗子鞫問之請批以國綱不可不扶臣分不可不正請覈於曲施之國綱臣分於不得不扶而正之卿則特賜處分此後道理非朝家所可提誘者卿須知之
정조 16년 · 강
特罷判府事金鍾秀職仍命捕廳草記及批答疏批使樞郞往傳
정조 16년 · 목
右捕廳啓言依下敎以金東善擊鼓原情內辭意反覆嚴問於大逆不道罪人九宗子穟及穉兩漢處而東善原情中自沙川移家夢村後九賊自忠州上京時歷路來訪者數次已在出六多年之後參下時時經寢郞與否其時與其後元無聞知之事爲辭矣罪人穟供以爲渠以常時病廢之故長在鄕中渠父平日親好出入之處不得詳知今又屢朔滯囚精神昏迷無以指的納招盤問於渠弟則可以洞燭云矣穉供以爲長隨渠父住着京中而渠父之別檢出六今爲十一年與大臣金鍾秀相知雖未知在於何年計其年數則似不過五六年而或尋訪於京第或往見於鄕家年前又出往會葬於夢村至於沙川往來之說曾未聞知云矣敎曰九宗事云云之可笑豈必問之然後知之而大臣之必請使予更爲究覈終涉抑勒故前此筵中屢示不槪之意而今番疏語之依舊殊非爲大臣費心力昭晣之本意大臣之不自足不知恩良覺慨然然彼旣登諸章奏則其在勉出之道不可無究竟法有此盤覈之命觀其供招豈有別般加知者然而在大臣更無執引之端甚是省事大抵大臣卽朝廷之所敬禮而在大臣自持之道豈可以上眷之日加事事皆欲盡愜其意而後已乎人臣之義固不當如此朴判府疏之萬萬無稽不但斥之甚嚴夫夫也孰不知其如此如彼且屢及於敦諭之恩言果何如此自有大臣以來所未有之恩禮也於此更有何不愜重言復言不念反涉要君之嫌乎今則厥事旣出場其在振頹綱正臣分之道決不可一味煦濡判府事金鍾秀罷職此草記及批答疏批卽使樞郞往傳亟圖追愆訟尤之方使君臣之際遇得以終始不替兼使具僚不守分者知所懲畏此乃正君君臣臣大綱之一端也政院知悉
정조 16년 · 강
命汰守門將趙永重令該府拿問照律
정조 16년 · 목
兵曹啓言昨日動駕時雲劍差備守門將趙永重莫重雲劍不能謹愼致有此破傷之境若係故犯則當爲極律或是無情自有當勘請爲先汰去令該府拿問照律允之
정조 16년 · 강
命停退江原道舊還辛亥當捧條一千五百餘石
정조 16년 · 목
江原監司尹師國狀啓以爲道內各邑舊還辛亥條停退各穀當捧爲一千五百餘石矣數旣不多所當依關辭知委各邑使之收捧而此是昨年因特敎被水災田民及無土貧民所受還之停退者也茅伏念今年之歉荒卽四五年內所未有而尤甚之次方議救食則朝家庶幾頫諒民情稍實邑則固當捧上而至於尤甚之次邑則今年之水災倍甚於昨年而得免流離安意奠居者莫非朝家預下停糴之命而至若無土貧民則昨年免歉之時特軫其窮不能辦納猶蒙停退之惠則況當今歲新舊還上其將何以一時備納乎雖欲準捧其勢末由矣臣若徒懷嚴畏惟事竝督則恐非所以仰體朝家如傷若保之盛意民情雖如此尤甚中蔚珍平海之次中橫城麟蹄金化歙谷則若不過三四石或十石內外此則可以一竝收捧其餘尤甚三邑之次十一邑則數或爲七八十石或爲二三百石實難準捧仍令特爲停退恐未知何如請令廟堂稟旨分付敎以依狀請施行事回諭
정조 16년 · 강
大司諫徐榮輔上疏
정조 16년 · 목
疏略曰臣方待罪喉院之中伏承諫院移除逃遁不得冒沒承膺處義卽當廉防虧損循省慚恧無面可顯第於目下事有不容泯默者蔡濟恭孤恩負國背公黨逆之罪前後臺啓已悉臚列近畿付處已是失刑何幸今日乾斷廓然特允臺請王章可伸輿憤可洩而全釋之命忽下於意外聽間之駭惑姑舍無論隄防之破壞誠非細故夫驥僖兩賊腸肚相連則欲置永僖於淸脫之科者是謂驥顯不可討也驥顯不可討則是撑天地亘宇宙之懲討大義理亦可破也彼濟恭之挺身右袒公肆營護者已判其爲賊邊之眞賊也方今大明中天衆星拱極而惟彼一種凶徒背陽向陰別作家計一轉而爲驥顯再轉而爲永僖爲賊立幟煽惑人心凡今日北面事君者孰不欲沫血飮泣憤不欲生而彼乃身居承佐主張凶論血戰公議鴟張奰屭殆欲必勝而後已噫嘻孰不可忍也聖敎以无妄爲諭无妄云者一時做錯之謂也若濟恭之負犯心跡俱露豈可曰一時做錯之失乎此而屈其法則臣恐賊徒鼓掌而增氣重爲無窮之憂也前席敷奏未蒙開納餘蘊轉激短章仰籲伏乞聖上穆然深思幡然改圖收還蔡濟恭放釋之命以光聖德以靖世道
정조 16년 · 강
命右議政金履素勿待命
정조 16년 · 목
政院啓言右議政金履素雖伏承勿待命之敎不敢晏然退歸仍爲胥命來納命召何以爲之敎以勿待命事遣史官傳諭仍傳命召
정조 16년 · 강
命判府事蔡濟恭祿俸令郞官以筵敎往傳
정조 16년 · 목
戶曹啓言卽接廣興倉所報則倉官進去于判府事蔡濟恭家今朔祿牌請受則以爲臣身不自有雖不得不冒肅新命踪地一味惶戲不敢祗受云祿牌不爲出給何以爲之敎以此草記還給令郞官以筵敎往傳
정조 16년 · 강
御春塘臺行壯勇營來春等試射
정조 16년 · 목
別單柳葉箭入格把總李懋貫二中邊一中熟馬帖一隻知彀官嘉義金商鎭壯勇衛折衝張安金興哲貫一中邊二中竝邊將除授旗牌官出身廉應鉉壯勇衛嘉義陸重秀安彰績嘉善張平任慶麗出身金尙孝金春雲高喜喆邊三中竝半熟馬帖一隻閑良洪喆運邊三中直赴會試鄕武士閑良金漢得貫二中邊一中姜光得金興哲扈雲光貫一中邊二中竝直赴殿試金特光金道成徐達行許燁邊三中竝直赴會試善騎隊良人金聖基邊三中直赴會試司果金宗煥貫一中邊二中加資鐵箭入格額外壯勇衛閑良李石求一矢一百十二步二矢一百三十五步三矢一百十七步直赴殿試壯勇衛折衝趙命載一矢一百七十步二矢一百七十四步三矢一百七十一步加資嘉善趙元範一矢一百七十四步二矢一百六十二步三矢一百七十一步熟馬帖一隻善騎隊嘉義金孝逸一矢一百六十九步二矢一百六十八步三矢一百六十九步半熟馬帖一隻知彀官閑良朴宗顯旗牌官閑良朴理漢壯勇衛閑良金宗赫卞鍾翕金潤龜尹弘鼎丁載忠洪得輿李鎭鼎全致謙王道春曺元振別武士閑良金潤彬竝直赴殿試事判下
정조 16년 · 강
命額外壯勇衛李石求宣傳官加設口傳擬入申絅南行內乘口傳擬入
정조 16년 · 목
敎曰額外壯勇衛李石求鐵箭入格纔命直赴殿試而渠之曾祖母卽聖后同氣也渠之祖卽故訓將李章五也渠父得濟之初仕猶且特被異數於先朝況予之視此家之意乎李石求令該曹參下宣傳官加設口傳擬入因此思之渠父之出仕路也特命與故訓將申汝哲孫申大謙同日差除其後陞遷輒若雙雙對耦每欲如舊例爲之矣今日見申絅卽亦汝哲之傍孫亦可謂不偶然申絅南行內乘亦令口傳擬入此雖微事亦出念舊家述故事之意也○以李石求爲宣傳官
정조 16년 · 강
命工曹佐郞南鶴玄都政後散政守令調用
정조 16년 · 목
刑曹啓言因京囚殺獄罪人奴非邊伊完決啓目判付內初檢官南鶴玄大明律一秩突誦前無得移擬於京外職事分付銓曹事命下矣依判付大明律突誦與否問于南鶴玄處則以爲今已成誦云矣敎曰向因部牒之違式於檢案軫其不讀律之弊先從該官限今朔初旬使之誦習聞其來待召而試之大明律吏戶禮兵刑工六卽元亨利貞所卷無不突誦抽栍各篇應口貫通聰明之外誠勤可嘉以若誠勤加以習律目下百里之才可謂此其人工曹佐郞南鶴玄都政後散政待窠守令卽爲調用事分付銓曹
정조 16년 · 강
知敦寧申應顯同義禁申大升援例陳疏乞遞竝賜批許之
정조 16년 · 목
應顯無敦寧也大升與知義禁朴祐源看姨從應避之嫌也竝批以疏辭依施
정조 16년 · 강
命梨洞萬戶李明淵都政時差代
정조 16년 · 목
咸鏡監司金憙以梨洞萬戶李明淵新舊還畢捧馳啓敎曰都政時差代
정조 16년 · 강
命諸臣辭單勿爲呼望各司褒貶皆令明日爲之
정조 16년 · 목
吏曹判書徐有隣兵曹判書鄭昌順判義禁吳載純知義禁朴祐源呈單政院還給○敎曰今聞再昨日登筵諸臣以疏懇路阻皆尋辭單云李益運未徹之疏雖未見之而徑頒之聯疏旣無拶逼句語至於兩銓長又是益運筵奏中二三重臣則考績當前都政在卽之時尤豈可隨衆處義雖以諸堂言之進前雖有前後齋聲固無彼此筵斥之出於情外到今不必溫繹各司褒貶皆令明日爲之呈辭則不但勿爲呼望更或持長單現影於闕外近處則入直兵曹堂上嚴棍後重勘以此嚴飭
정조 16년 · 강
命戶曹正郞鄭東敎拿處分揀
정조 16년 · 강
兵曹日以試射西北別付料軍官等木布施賞啓
정조 16년 · 목
該曹啓言西北別付料軍官試射時柳葉箭邊二中折衝李宗植木一疋邊一中折衝金夢彩閑良金權鄭達春各布一疋題給
정조 16년 · 강
太僕進各道牧場今壬子留放馬畜數爻
정조 16년 · 목
江華兼監牧官草芝僉使所管三牧場壯兒雌雄馬幷五百四十三匹長峯兼監牧官長峯島萬戶所管一牧場壯兒雌雄馬幷三十七匹南陽監牧官所管五牧場壯兒雌雄馬幷三百五十九匹仁川兼監牧官永宗僉使所管二牧場壯兒雌雄馬竝一百六十三匹水原陽城等監牧官所管二牧場壯兒雌雄馬竝一百三十六匹瑞山泰安沔川等兼監牧官平薪僉使所管三牧場壯兒雌雄馬竝九百三十三匹興陽監牧官所管九牧場壯兒雌雄馬竝八百九十匹順天監牧官所管四牧場壯兒雌雄馬竝六百二十七匹羅州監牧官所管三牧場壯兒雌雄馬竝四百三十五匹珍島監牧官所管一牧場壯兒雌雄馬竝一千二百四十八匹靈光兼監牧官荏子島僉使所管一牧場壯兒雌雄馬竝一百十三匹晉州巨濟等監牧官所管二牧場壯兒雌雄馬竝六百五十三匹蔚山長鬐等監牧官所管二牧場壯兒雌雄馬竝六百九十一匹東萊兼監牧官多大浦僉使所管一牧場壯兒雌雄馬竝一百八十八匹長淵兼監牧官白翎僉使所管一牧場壯兒雌雄馬竝一百二十一匹海州康翎甕津等兼監牧官登山僉使所管二牧場壯兒雌雄馬竝一百四十五匹豊川殷栗等兼監牧官椒島僉使所管二牧場壯兒雌雄馬竝一百三十八匹鐵山宣川等兼監牧官宣沙浦僉使所管三牧場壯兒雌雄馬幷七百九十四匹咸興洪原文川等監牧官所管三牧場壯兒雌雄馬竝一百七十九匹端川兼監牧官端川府使所管一牧場壯兒雌雄馬竝六十匹穩城兼監牧官穩城府使所管一牧場壯兒雌雄馬竝一百六十五匹已上今年實留放壯兒雌雄馬竝八千六百十八匹
정조 16년 · 강
命儒生殿講以十五日爲之
정조 16년 · 목
政院以來十六日儒生殿講取稟敎曰十五日褒貶開拆後當爲之以此分付
정조 16년 · 강
御射柳葉箭十巡四十九矢八十分掌革三巡十一矢十八分片革單巡五中八分棍單巡三中下古風于內閣
정조 16년 · 목
掌革茅一巡三中五分茅二巡五中八分茅三巡三中五分內閣及檢校提學吳載純檢校直提學徐有防檢校直閣徐榮輔檢書廳司戶軒幷後課
정조 16년 · 강
重推兵曹判書鄭昌順仍命申絅以三營哨官中加設單付更擬內乘
정조 16년 · 목
兵曹以申絅李殷彬尹範五擬入內乘望敎曰申絅之內乘特命直擬卽念舊家之意而竝與哨官之履歷而無之者直擬內乘猶以爲趑趄況他武弁乎觀申絅下副末擬皆是白徒閑良如許政格前所罕見至於絅也地處之外壯營額外未必不勝於該營哨官故使之直擬矣今此參擬之人非別薦非特敎忽用金聖應李章吾所不爲之例該寺之都相雖曰老未聞察以兵判兼提擧無一言可否而書入則官方之淆雜姑無論格例擺脫大關後弊望筒勿施當該判堂從重推考申絅依申大謙李得濟例三營哨官中加設單付然後更擬內乘俾存名器事分付
정조 16년 · 강
遞承旨申大謙以李書九代之前望也
정조 16년 · 목
敎曰嘉善承旨知申外多至數員爲行左副右副則以東西壁院規之相妨例多遞職行左副承旨申大謙許遞前望單子入之以書九批下
정조 16년 · 강
以白師謹爲刑曹參判口傳也
정조 16년 · 강
命承旨鄭致淳下義禁府推考尋命分揀
정조 16년 · 목
政院啓言惠民署官員來言本暑褒貶一提調金履素病未開坐旣是大臣兼帶則二提調例不得擧行云何以爲之敎曰當直都事聽傳敎往傳於判義禁之傳敎大臣豈不聞知乎此啓辭循例捧入國綱可謂寒心當該承旨爲先下義禁府推考○承旨李書九啓言臣與鄭致淳伴直矣才已禁推出去伴直無人承旨金孝建所當牌招而拘於廳規不得請牌何以爲之敎曰大臣之事承旨何知分揀
정조 16년 · 강
命總戎使殿最啓目拔水原府此後習陣取稟狀啓中亦爲永拔自來春動駕該府使以別中營樣手旗姑先用黃旗
정조 16년 · 목
敎曰本府官制之尙未釐正意雖在於審於謀始而習陣之節制褒貶之磨勘是豈總使敢爲者官制釐正前先自今番殿最啓目拔而勿書此後習陣取稟狀啓中本邑永拔事分付總戎使自來春動駕該府使手旗以別中營樣姑先用黃旗其餘以待釐正事亦令廟堂知悉
정조 16년 · 강
命赴燕及實病人單提調衙門提調幷許遞以具允明爲宗簿提調李澧爲內贍提調金箕性爲活人提調金持默爲司宰提調黃仁點爲司䆃提調李鎭翼爲造紙提調尹塾爲典醫提調金華鎭爲繕工提調竝前望也鎭翼添書落點仍飭貶坐皆令今日內擧行吏兵曹貶坐明日爲之親臨都政定於十八日兵判擧行取才亦於限內設行
정조 16년 · 목
因政院以各司都提調提調或在外實病衙門貶坐不得設行取稟敎曰赴燕及衆所共知實病中單提調衙門竝許遞前望單子八之待下批牌招皆令今日內擧行吏兵判之呈辭不但無所據昨日飭敎何如則尙無擧行之稟稟麼貶坐坐待更勤辭敎乎私義雖重臣分獨不顧乎屬司貶坐今日皆當爲之先自吏兵曹嚴飭明日爲之都政當親臨於十八日處所便殿爲之兵判擧行之取才亦爲嚴飭限內設行○因活人提調前望單子敎曰旣不入於提調望則當措辭入稟以添書書下今於冬至使前望以活人提調付標者何異於學儒之罪別提罷職乎揆以政格有關後弊當該承旨從重推考直房入直郞廳令該府拿問處之○政院啓言繕工監官員來言本監褒貶提調尹塾病未開坐例兼提調例不得擧行云何以爲之敎曰久未登筵思之醫局可謂當窠該暑貶目雖已磨勘二提調聞有實病許遞前望單子入之而重臣繕工兼帶許遞前望單子一體入之待下批牌招先卽進去磨勘
정조 16년 · 목
箚略曰殿下以臣家之人擢臣而用臣臣雖不肖無狀卽其所矢心所藉手而事我殿下者亦惟曰明大義定人志六箇字而已沫血飮泣腐心痛骨者于今幾年而一日二日伈伈泄泄忍令一二大臣引義奉身齎恨入地而臣猶視息如常有臣如此將焉用哉雖以今番聲討之前後迭發觀之可見彝倫之終不可堙晦輿情之終不可沮遏就此方生之議益驗同得之心則臣之日昨胥命豈但爲臣粗伸私義之計而汔未蒙處分竝與一疏一箚而拘於嚴敎不敢號籲尙何顏面自處以大官晏然於糾率百僚之地哉昨日史官之臨宣至以藥院爲敎惶懍之極不敢以不得奉承轉達政府參謁及兼帶貶坐雖有所黽勉出令而終宵徊徨百端商量其不可冒赴與前無異今若諉之以急於承命他不暇顧則不但臣之自顧慚恧人亦將謂斯何且臣於近日添得輪行之感委頓貼席雖欲强起赴坐亦有所不得者矣伏乞亟降威罰以爲人臣不職慢命者之戒焉批以俟間卿其安心卽爲磨勘仍命遣史官傳諭
정조 16년 · 목
箚略曰考績寔是有國之大政也是以一歲再行莫敢愆期中外官司罔不恪奉而亦我聖上所以每勤飭諭者也況今百僚奔走承命開坐之時臣獨衰癃之疾愈往愈篤奄奄垂盡雖欲擔舁赴衙萬無其望且臣之瘝闕貶坐者七年于玆雖蒙聖慈之曲加軫諒而顧今所帶提擧之任比前倍多恰爲十餘莫非重任緊務而緣臣拘馬之疾常時旣不能隨事照察今又廢閣考功之坐重自陷於溺職之罪伏乞亟遞臣兼帶諸任批以卿其安心仍命遣史官傳諭
정조 16년 · 강
命以來正月初七日親行社稷祈穀大祭
정조 16년 · 강
有政吏曹判書徐有隣參判李在學參議李冕膺兵曹判書鄭昌順進
정조 16년 · 목
以徐榮輔爲承旨宋翼孝爲司諫洪秉益爲掌令李東稷爲校理李鼎德爲修撰洪良浩爲知敦寧閔台爀爲同義禁朴胤源爲假監役初仕也元永冑爲訓鍊正新通也
정조 16년 · 강
藝文提學閔鍾顯陳疏辭職賜批
정조 16년 · 목
疏略曰我殿下惓惓於攵體之與世道升降思有以作新之向臣伏讀聖上責勵諸攵臣之敎所以崇重經術禁正浮華使當世之文粹然無不出正者實爲丕變文風之一大機會有宋盛時下詔禁時攵而天下學者復趋於古朱子論嘉祐以前誥詞謹重老成蓋詞臣之上裨攵敎者如此今乃以如臣萬不近似者遽然通擬臣誠瞠然驚惑莫曉其何以致此也伏乞亟命鎸改新除職名俾重公選以安私分批以以卿家之人且經湖堂者乎卿其勿辭從速行公
정조 16년 · 강
命招致錄事分付馳告判府事蔡濟恭原箚須卽取退止奪前司直李東郁等告身放逐鄕里申命中外莫或犯禁
정조 16년 · 목
敎曰此果義理也則天下之公物也千歲在後百世在前有非五六搢紳所可聯章攛獵者若又或偏黨也則半國之私意也從他口吻隨衆喧豗豈臣分之敢出日前之漫應蓋欲物各付物靜以制之而今日聞於承宣金虎閾外樞吏抱箚彷徨者兩日而爲騎省之臣守新禁不得呈云云問其槪略卽請收閽禁及自家袖箚頒示事也噫大臣老耶旣疏又箚情之暴矣如是斷斷聒聒使予費煩辭氣添却膈症未知體國之義固若是乎此專由於干翟誤用不當雍容處過於雍容之致向所謂制靜之本意到今自覺太迃原箚招致錄事於闕門令騎郞分付錄事令渠馳告大臣須卽取退正前司直李東郁竝與聯參諸人爲先奪其告身放黜田里前司諫韓光植等同律象魏在彼其嚴鈇鉞申命中外莫或敢犯○奪告身放逐田里現告前司直李東郁右尹權以綱副司直李邦榮金翰東司果李杫永權坪權儐沈奎魯前校理姜忱李錫夏前修撰崔獻重前持平韓致應前司諫韓光植前正言沈達漢
정조 16년 · 강
諭判府事蔡濟恭勿待命
정조 16년 · 목
政院啓言中樞府錄事來言判府事蔡濟恭以爲臣之向筵一箚竊自附於衛宗社護聖躬之大義理大懲討微誠未格批旨終靳繼以有門禁之命愚衷倍激冒陳短箚略效匡救以有新禁入徹無路顧念國體今日午後還推以來今承責敎辭旨截嚴惶隕震懍走伏金吾門外恭俟鈇鉞之誅云矣敎曰勿待命事遣史官傳諭
정조 16년 · 강
命時囚玄重祚放送
정조 16년 · 목
重祚以入直吏郞活人提調望筒不卽微稟有拿處之命因囚單子有是命
정조 16년 · 강
命長興府使元永冑仍任
정조 16년 · 목
以此時湖南守令不可遞易也
정조 16년 · 강
以申絅爲內乘口傳也
정조 16년 · 강
壯勇營進春等試射柳葉箭入格追別單
정조 16년 · 목
別單哨官前宣傳官洪栒貫一中邊四中承傳宣傳官待窠調用知穀官前察訪成元柱貫一中邊四中直赴殿試
정조 16년 · 강
命明年正朝陳賀權停只進表裏
정조 16년 · 목
禮曹啓請正朝陳賀節目參考磨鍊故有是命
정조 16년 · 강
御射柳葉箭五巡二十四矢四十二分鐵箭防牌單巡貫二中棍單巡三中掌革單巡三中五分下古風于內閣及承史
정조 16년 · 목
柳葉箭五巡內第四巡貫五中內閣及檢校直提學徐有防原任直提學朴祐源檢校直閣徐榮輔承旨李書九金孝建鄭致淳注書鄭尙愚竝後課
정조 16년 · 강
考下水原儒生應製試券施入格儒武賞典
정조 16년 · 목
以蜡於南郊爲來年祈穀爲賦題命該府使李敬懋試取收券上送親考訖敎曰今十二月朔水原邑內儒生試取時賦三上一幼學權佑歲饌米一石幼學鄭世豐歲饌米九斗三中幼學李基述李會謙生員李延泰各歲饌米八斗三下幼學尹持昇進士許暕生員李得養幼學任百謙洪樂韺各歲饌米六斗次上生員申光軾幼學洪天浩曺豊振朴周陽金致聖尹絖李仁尙生員崔之聖幼學鄭鈺黃明漢李龍鎭林勉喆任禹常洪始瀅李厚德各歲饌米五斗草次上幼學李弘德嚴戴尹聲烈進士李澤幼學趙萬元各歲饌米四斗外村儒生試取時三上幼學李奭祚直赴會試三中幼學李壽煜歲饌米八斗三下通德郞趙裕存幼學權誨李運復各歲饌米七斗次上幼學尹衡覺韓德徵兪鉉復李東弼全相殷閔榮禧李秉祚鄭塾李精煥金益來各歲饌米五斗草次上幼學金禮澤李升協尹鉉東呂再永朴師絢各歲饌米四斗賜給又敎曰今日考券拆名後見之卽恰滿八十老儒幼學李奭祚也況等第旣居三上特書壯元來春幸行時依殿試入格例臺上別坐製進次先爲直赴會試○敎曰今十二月朔水原園底及邑內武士試取時柳葉箭直赴金樂豐貫二中邊二中放榜後加資次狀聞出身白光信邊四中筒箇一部朱五斗閑良洪彥範貫一中邊二中直赴殿試閑良洪翼來壯勇軍徐仁喆池繼殷邊三中竝直赴會試閑良表昇雲柳燝金就一貫一中邊一中各歲饌米三斗嘉善李得弘李光賢拆衝洪命淵金仁厚出身林枝華洪命龍朴普慶李漢弘鄕武士金光一直赴房在明閑良金啓章韓致裕金光郁尹東明成東柱鄭履權兪漢宗崔濟恒壯勇軍金弘潤李大福邊二中各歲饌米三斗出身李益弘申大健韓尙彥直赴韓道裕閑良安允文金漢國文在益貫一中各歲饌米二斗賜給
정조 16년 · 강
命儒生殿講自取稟日至應講前一日朝食堂捧擧
정조 16년 · 강
案許令方外生進應試著爲式
정조 16년 · 목
因上齊儒生書啓敎曰以上應製次待令今日兩時食堂中如有擧案外追入書啓添書此後自取稟日至殿講前一日朝食堂捧擧案使方外生進皆令應試事定式
정조 16년 · 강
遞都總官金頤柱以李敏輔代之白師謹爲副總管仍遞師謹本職刑曹參判以沈煥之代之曺允大爲右尹竝前望也
정조 16년 · 강
諭關西伯李秉模嚴飭碧潼龍川兩倅
정조 16년 · 목
敎曰近以兩西之稍實專意於三南賙捄之政而關西之碧潼龍川今年年事不啻尤甚碧之沿江而近峽雹未掛鎌龍之原野而隣海極備極無其所接濟之策豈容一毫弛心然而碧倅則看作已遞之官所謂民事置之度外龍倅則荐歉之餘怠心已作若是而兩邑之民何以活出乎至若龍川大小米皮穀分等捧糴也昨年停減之實惠未歸於民隣邑之亦然與否何論乎渠之犯科尙不索言者欲責自知而自效之如何渠之差遣意謂得人其所做治反不如徐有鳳之或慮生疏者究厥所爲萬萬痛駭初欲拿致王府按法痛懲特軫申令之意且念迎送之弊姑先下諭于卿處卿出自近列深知朝家爲民之苦心道內幺麼諸倅尙不可束濕乎如是之後若有一倅之犯科在於卿遞歸之前則卿當先被重勘先自龍川倅柳先國限麥秋觀其治績仍置與勘罪間論理狀聞碧潼倅徐有鳳雖差瓜滿之代明知其誠心賙治然後當下送渠之尙不留意於救飢之需者萬萬無狀此意亦須知悉嚴飭待其民勢之晏然然後狀請下送其代昨年停退之令爲小民何等勤懇之諭則守令邊將因此不無作罪之類昨春以後屢遣潛行之虎行其所領略者固多矣自卿下送之後一付之於卿俾有罪者各自方便贖罪期於無刑限以明年麥秋更遣繡衣終不知悛者依三南所下飭諭隨現拿來後殿座於惠政橋嚴訊取服直用烹阿之律以謝西民而渠輩之贖愆豈但在於還政一事乎言外之意卿果領會乎
정조 16년 · 강
判府使金鍾秀上疏賜批
정조 16년 · 목
疏略曰卽伏聞再昨日以貶坐之不得限內擧行有各司提擧變通之命而臣以名添大臣不入其中云同罪倖逭惶愧靡容以臣懾伏之危蹤入城供職初非可議重以賤疾委頓床席致令莫重考績之政緣臣而廢却今日候班亦闕常禮私心悚懍玆從縣道短章請譴伏乞遞解臣所帶諸司都提調之任回授無故之人批以昨日未參班聯何用過引近日煥沍不適益加愼攝向筵旣有面諭者俟間時或上來亦當差待稍暄欲見則召之矣仍命遣史官傳諭
정조 16년 · 강
尙州幼學孟鎭泰等一百八人上疏賜批
정조 16년 · 목
疏略曰臣等伏聞聖念追及於壬辰恩敎渙發於中朝以尙州死塱之三忠臣有竝享忠烈祠之命臣等居在是州幸逢斯會矣在昔島夷之猖獗也文烈公臣尹暹贈都承旨臣李慶流贈直提學臣朴箎俱在巡邊使李鎰幕中赴戰至尙州之甑淵賊至而鎰遁三臣張拳舊擊力盡罵賊而死時人名其地曰學士潭州之士人金俊臣素以不覊之姿猝當匪茹之亂爲官吏所推常作前鋒當漆谷石田之戰尙州牧使金澥咸昌縣監李國弼罔不偸生而後臣獨以主辱臣死之語諭諸將士以爲還守本鎭之策而城孤衆寡戰沒於甑淵之上實與三臣同日而死其瘞碧之地尙今宛然故參奉臣成爾漢與一鄕同志設數間祠屋竝祭四忠旋因朝禁而撤之至今爲志士之恨爾漢之孫最烈乃築壇墠於是地私號爲景節壇以其殉節之日酹酒而奠之亦有年矣何幸聖心起感於三臣因其隣祠躋享有期凡在膽聆孰不感激欣聳而第伏念忠烈祠本多躋享之人若又以四忠竝享則院宇不可不改建矣與其改建而妥靈莫若魷其壇建一二間屋子享以三臣配以後臣之爲便也或曰書院新建事體重大有難遽議云臣等以爲西澗木石之居旣因特敎而建院則一時棲身之鄕猶且俎豆西忠捐軀之地豈無院宇於乞亟命該道營建院宇於甑淵之上以躋三忠之祀仍以金後臣竝享批以新建不但有禁竝享亦甚兩便大抵嶺南書院之流弊與周世鵬建院之本意相反此所以自昔先朝別設禁章也至於西澗賜額出於特例豈可引用者爾等退修學業
정조 16년 · 강
御熙政堂行抄啓文臣宣傳官都計畵頒賞
정조 16년 · 목
抄啓文臣宣傳官入庭分東西行禮課試計畵居首鄭魯榮課講計畵居首尹寅基進箋稱謝嚴耆以再次試射時獲中或蒙賞賜或陞敍亦爲進箋稱謝訖文武臣各領賞而退○抄啓文臣親試都計畵金達淳四十三分加資嚴耆三十二分豹皮一令鄭魯榮二十二分虎皮一令南公轍十七分安廷善十五分李義甲十三分各筆二枝墨一丁宋知濂八分韓用鐸七分半金羲淳七分崔璧李弘達六分各筆一枝課試都計畵鄭魯榮三十三分陞敍金達淳三十二分半豹皮一令嚴耆二十九分虎皮一令金羲淳韓用鐸二十八分各紙一卷筆二枝墨一丁宋知濂十八分李羲甲十七分半崔璧十三分洪秀晩十分半各筆二枝墨一丁安廷善七分半朴宗京李弘達六分半南公轍六分申星模五分各筆一枝課講都計畵尹寅基二十八分準職嚴耆二十七分豹皮一令朴宗京二十二分半虎皮一令宋知濂洪秀晩二十二分鄭魯榮二十一分各紙一卷金羲淳十六分半李羲甲十四分半韓用鐸十三分半各筆二枝安廷善南公轍十分各筆一枝○宣傳官射都計畵田遇聖六百三十七矢六分出六後陞敍元永麟六百三十三矢一分筒介一部李煥益六百二十九矢九分弓矢一部趙運永五百九十一矢三分李惟秀五百九十一矢一分呂文永五百六十矢一分朴宗柱五百二十七矢八分各箭竹一百箇講都計畵金相九一百八十六分陞敍趙運永一百六十八分筒介一部呂文永一百六十三分弓矢一部田遇聖一百五十八分李煥益元永麟一百五十六分李惟秀一百三十八分李甲會一百二十六分朴宗柱一百十九分各箭竹一百箇
정조 16년 · 강
試日次儒生殿講命應製儒生等更以明日來待騎郞及守門將令兵曹決棍
정조 16년 · 목
右議政金履素曰日前臣之辭箚不但爲臣一身廉防目今懲討大義卽一國公共之論以近日迭發之疏言之亦可見秉彝同得之性殿下一例斳允群情不勝抑塞矣茅伏念義理之闡明卽輔相之責而顧今人心陷溺賊勢熾張之時如臣無似忝居大官何以擔當其萬一之責乎伏乞早賜斥退予曰卿言過矣就座開講可也予曰以士習之澆漓近日飭敎何如而今日應製儒生入門之際無難犯科立庭之際亦多失禮殊無長拱端趨之儀今日不可如例設行在庭儒生一竝退送使之明曉待令而如是申飭之後渠輩或有晩到及復循前習者則當令泮長論以重罰以此一一指揮入門時有此亂雜越式之擧而騎曺之不爲禁斷極爲駭然當該郞廳守門將令入直騎堂決棍泮吏及近仗軍士亦爲科罪後草記
정조 16년 · 강
召見輪對官命尙方提擧論奏該院支用減縮之弊
정조 16년 · 목
尙衣僉正韓文洪啓言本院支用專靠於奴婢而辛亥査正以後奴減爲二百二口婢減爲一百八十七口以致一年應下太半不足不可無變通之道故屢以莚稟之意言于提調而因循未遑事情切悶故仰達矣敎以令本院提調論理草記
정조 16년 · 목
京畿監司徐鼎修啓本利川府使沈原之浮謗雖略濫糴盍祭永宗僉使鄭宇朋知非獲已曠何太久竝中忠淸監司李亨元啓本都事李尙運初不居幕能否暇論公州判官李種徽亟圖贖愆必勵自效大興郡守李觀秀素知恬雅益務勤勵木川縣監金載華謗何不審才則有裕牙山縣監李羲文簽番何疏抄飢宜精尼城縣監韓世裕束薪宜嚴求蒭自勞恩津縣監徐重修稅運何滯賑抄宜誠鎭岺縣監金宗垕明察豈易剛制自力稷山縣監李鳴運責在來頭益思竭誠竝中慶尙監司鄭大容啓本宜寧縣監南麟耇三考著績一錯宜略昌寧縣監李義福已諳治最何荷眚小金泉察訪洪允五宜勉剛克竝中全羅監司鄭民始啓本全州判官趙翼鉉操固謹約戒在疏緩南原府使徐琢修治則有規事或不審靈嚴郡守李輪期以實績胡致浮謗萬頃縣令柳河喆方責賑救姑恕檢失咸悅縣監趙鎭坤恬雅可貴振刷是勉康津縣監成彥檝島飭頗嚴糴政差疏沃溝縣監曹命集漸損前譽且見賑政咸平縣監宋煥質做去雍容差欠檢束泰仁縣監趙鎭奎剛決可尙謗言未已碧沙察訪丁胤祚奚取謗言濟原察訪安重默病或妨務竝中高敞縣監申百祿言與實異侮亦自取下江原監司尹師國啓本高城郡守金復根警莫尤人謗又屬婢橫城縣監金致晙報檢何誤抄飢難責竝中黃海監司李敬一啓本都事南述孫曠幕何久不參宜警殷栗縣監金致光志則願治病或妨務竝中咸鏡監司金憙啓本鏡城府使梁垸旣已臨歸何不愼終穩城府使趙岱病後之政不如其初竝中高原郡守金得海謗豈盡信事有難恕下江華留守趙宗鉉啓本船頭別將金澤龜鎭務雖勤松政盍察中統制使李潤慶啓本三千權管朴仁秀瓜已熟矣禁胡無終中北兵使尹得逵啓本造山萬戶朴東煥居鎭已久別無顯稱豊山萬戶崔鎭世自請論賞須欠廉防右豊山萬戶康秉圭性本仁弱束下宜勉竝中南兵使許任啓本別害僉使金坊奉公雖誠報糴宜警魚面萬戶具興達志固求治事或欠愼小農權管朴致煥姑恕其謗所貴者勤奮▣坡知權管李秉訥移設新倉胡致瑣誚竝中黃海兵使吳載徽啓本長壽山城別將金泰慶治固無疵盍勉禁斫中全羅右水使金思穆啓本荏子島僉使申命九殘島荒政責非其人木浦萬戶金麗澤雖欲動勵其奈駭妄竝下○吏曹啓言考見京外褒貶啓本則東氷庫別檢朴世英以繕庫或疏爲目利川府使沈原之高城郡守金復根鎭岑縣監金宗垕牙山縣監李義文恩律縣監徐重修尼城縣監韓世裕稷山縣監李鳴運昌寧縣監李義福碧沙察訪丁胤祚等題目竝宜置下考而置諸中考高山縣監兪漢輔雲峰縣監金魫明等題目竝宜置中考而置諸上考殊無嚴明殿最之意當該磨勘堂上及四道道臣推考朴世英罷職沈原之金復根金宗垕李義文徐重修韓世裕李鳴運李義福丁胤祚等竝罷黜兪漢輔金就明等請以中考施行允之敎曰昌寧之民還思奮倅旣登於繡啓與他倅事纔有廟堂行會而道啓適又貶中高山亦然道題之曰謗與繡啓中瑣謗脗合則不可一仍一否詳問道伯草記南邑守令都政日拔例擇差待下批皆令卽日給馬下送吏曹又啓言忠淸都事李尙運以周年窠兩次居中請依例罷黜允之○兵曹啓言拆見諸道褒貶啓本則古豊山萬戶康秉圭長壽別將金泰慶等題目竝宜置下考而置諸中考殊無嚴明殿最之意前北兵使尹得逵黃海兵使吳載徽推考康秉圭金泰慶請以下考施行允之
정조 16년 · 목
都承旨趙尙鎭啓言平安監司李秉模到任有日而褒貶應頉牀啓尙未修正上送事體未安請推考從之
정조 16년 · 강
命本兵與禁御兩營將臣議復騎士奮制仍令廟堂指一草記
정조 16년 · 목
兵曹啓言臣於今番騎士取才時見其身手閱其才藝則初無出等之人實多苟克之嘆年前兩營騎士之旣用久勤兼試取才實出於廣收人才不遺微蓽之盛德至意而行之數年全無其效仕路之淆襍武士之積滯未必不由於此以臣愚見莫如亟罷新制仍復奮貫之爲宜請下詢廟堂處之敎曰一番騎士之定式異於一番內禁衛當初定式旣非特敎則如無實效復奮何難而裏面事情猶難詳知卿與兩營將臣相議仍使廟堂指一草記
정조 16년 · 강
命都政時以軍器正擬新資
정조 16년 · 목
兵曹判書鄭昌順啓言都政時新資五人自是定式矣軍器正設始之初與訓正有相間陞資之議今至數年尙無議擬之事恐非設始本意今番則訓正皆有故以器正擧擬新資恐無不可而事係官方且是陞秩不敢擅便敢此仰達矣從之
정조 16년 · 강
推忠淸監司李亨元
정조 16년 · 목
備局啓言因傳敎淸風前府使狀罷委折斯速報來之意分付矣卽見忠淸監司李亨元報辭則以爲淸風前府使洪喜榮夏秋風水之災長時病臥一未躬審到營之後終不延命巡至本府悤有頑民登山之事本事委折無以的知而病勢旣如此宜卽變通爲慮適中奸計還送辭狀而糴政方張一向閉戶專委監色目下邑事誠爲難處故論罷云矣敎以該道臣推考
정조 16년 · 목
備局啓言卽見慶尙監司鄭大容狀啓則以爲盈德縣監朴宗敬牒呈內今年各樣災頉中四十結因下屬之暗錄成勘故從實還錄云該縣監之初不防奸雖甚可駭餘結自首旣有勿罪之法文恐不敢直請論勘而磨勘之時昏謬之失亦無所逃惶㤍待罪仍請令廟堂稟處矣餘結自首旣有勿罪之法文該縣監固不當論勘則道臣亦不可以此自引而狀辭中旣云惶恐待罪又請令廟堂稟處者無所考據有違格例請重推允之
정조 16년 · 강
改定總戎廳五營之制號管城將爲別牙兵千總
정조 16년 · 목
敎曰水原府使官制釐正一款爲所重爲保障在所不已而日前先以別中營樣姑爲權稱事不敎矣至於總廳營制不可無一定之稱號依守禦廳例當爲三營之制而管城所亦當別作一營乎令廟堂與兵判及總帥曹經人相議指一草記備局啓言臣與兵判及曹經總使諸將臣商議則皆以爲水原今不統屬於總帥則總營宜倣守廳前中後之制南陽之前營長湍之後營仍前稱號坡州之右營改稱中營以備三營之制且考守廳軍制則左右別將各率牙兵權稱五營之制而總廳旣有左右牙兵千總此亦依守廳左右別將例權稱五營至於管城將之以中部千總稱號者槪由於只備五營之稱矣今以左右牙兵千總依守廳例稱以五營則管城所不必別設一營且其所領不過牙兵五哨僧軍三百餘名軍總不滿千數則無以成一營之制前所稱中部千總改以別牙兵千總依前管城似好云蓋此變通旣非軍制沿革不過營號改稱守廳之制旣有可據將臣之議亦無參差請依此施行允之
정조 16년 · 강
命加差吏郞二負兩銓郞之不善楷書者改差